ประกาศคณะกรรมการกํากับตลาดทุนที่ ทธ. 39/2555เรื่อง การจัดให้มีหน่วยงานกํากับดูแลการปฏิบัติงานของผู้ประกอบธุรกิจ\_\_\_\_\_\_\_\_\_\_\_\_\_\_\_\_\_\_\_\_\_\_\_อาศัยอํานาจตามความในมาตรา 16/6 และมาตรา 113 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 มาตรา 114 มาตรา 116 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 133 วรรคสอง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2542 และมาตรา 18 แห่งพระราชบัญญัติสัญญาซื้อขายล่วงหน้า พ.ศ. 2546 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 36 มาตรา 41 มาตรา 43 มาตรา 44 มาตรา 45 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการกํากับตลาดทุนออกข้อกําหนดไว้ดังต่อไปนี้ข้อ ๑ ในประกาศนี้"กฎเกณฑ์" หมายความว่า กฎหมาย กฎเกณฑ์ ข้อบังคับ มาตรฐาน จรรยาบรรณ และแนวปฏิบัติหรือคู่มือการปฏิบัติงาน (compliance manual) ที่บังคับใช้กับธุรกรรมต่าง ๆ ที่เกี่ยวข้องกับการประกอบธุรกิจ "คณะกรรมการที่ได้รับมอบหมาย" หมายความว่า คณะกรรมการที่ได้รับมอบหมายจากคณะกรรมการของผู้ประกอบธุรกิจ ซึ่งมีความเป็นอิสระจากการบริหารจัดการของผู้ประกอบธุรกิจ "ผู้บริหารระดับสูง" หมายความว่า บุคคลที่ได้รับมอบหมายจากคณะกรรมการของผู้ประกอบธุรกิจให้เป็นผู้ดูแลรับผิดชอบสูงสุดในการบริหารจัดการ ทั้งนี้ ไม่ว่าจะเรียกชื่อใดก็ตาม และให้หมายความรวมถึงบุคคลที่ผู้ดูแลรับผิดชอบสูงสุดมอบหมายด้วยข้อ ๒ ประกาศนี้ให้ใช้บังคับกับผู้ได้รับใบอนุญาตซึ่งเป็นผู้ประกอบธุรกิจดังต่อไปนี้(1) การเป็นนายหน้าซื้อขายหลักทรัพย์(2) การค้าหลักทรัพย์(3) การจัดจําหน่ายหลักทรัพย์(4) การจัดการกองทุนรวม(5) การจัดการกองทุนส่วนบุคคล(6) การเป็นตัวแทนซื้อขายสัญญาซื้อขายล่วงหน้า(7) การเป็นผู้ค้าสัญญาซื้อขายล่วงหน้า (8) การเป็นผู้จัดการเงินทุนสัญญาซื้อขายล่วงหน้าข้อ ๓ สํานักงานอาจกําหนดแนวทาง (guideline) ในรายละเอียดเพื่อประโยชน์ในการปฏิบัติตามข้อกําหนดในประกาศนี้ได้ และเมื่อมีการปฏิบัติตามแนวทางดังกล่าวให้ถือว่าผู้ประกอบธุรกิจได้ปฏิบัติตามข้อกําหนดในประกาศนี้แล้วข้อ ๔ เพื่อประโยชน์ในการควบคุมดูแลการปฏิบัติงานของผู้ประกอบธุรกิจให้เป็นไปตามกฎเกณฑ์ด้วยความเรียบร้อย รวมทั้งเพื่อป้องกันการกระทําใด ๆ ของผู้ประกอบธุรกิจที่อาจเป็นการช่วยเหลือหรือสนับสนุนการไม่ปฏิบัติตามกฎเกณฑ์ ผู้ประกอบธุรกิจต้องจัดให้มีหน่วยงานที่ทําหน้าที่ในการกํากับดูแลการปฏิบัติตามกฎเกณฑ์ และต้องสนับสนุนให้หน่วยงานดังกล่าวสามารถปฏิบัติหน้าที่ไดอย่างมีประสิทธิภาพ โดยอย่างน้อยผู้ประกอบธุรกิจต้องดําเนินการดังต่อไปนี้ (1) จัดให้มีโครงสร้างการบังคับบัญชาที่ทําให้หน่วยงานดังกล่าวสามารถทําหน้าที่ได้โดยอิสระจากการบริหารจัดการของผู้ประกอบธุรกิจ (2) มีโครงสร้างการดําเนินงานที่ทําให้หน่วยงานดังกล่าวสามารถรายงานการปฏิบัติงานโดยตรงต่อคณะกรรมการของผู้ประกอบธุรกิจหรือคณะกรรมการที่ได้รับมอบหมาย (3) มีการกําหนดหน้าที่และความรับผิดชอบของหน่วยงานดังกล่าวไว้อย่างชัดเจนเป็นลายลักษณ์อักษรซึ่งต้องผ่านการพิจารณาจากคณะกรรมการของผู้ประกอบธุรกิจหรือคณะกรรมการที่ได้รับมอบหมายแล้ว ทั้งนี้ ขอบเขตหน้าที่และความรับผิดชอบของหน่วยงานดังกล่าวต้องเป็นไปตามข้อ 5 (4) จัดให้บุคลากรของหน่วยงานดังกล่าวมีความพร้อมในการปฏิบัติงานอย่างน้อยตามหลักเกณฑ์ดังต่อไปนี้ (ก) มีบุคลากรที่มีความรู้ความสามารถในจํานวนที่เพียงพอกับลักษณะของธุรกิจ (business model) และขอบเขตหน้าที่ความรับผิดชอบ และไม่เป็นบุคลากรที่ปฏิบัติงานในตําแหน่งอื่นที่อาจก่อให้เกิดความขัดแย้งทางผลประโยชน์กับการทําหน้าที่กํากับดูแลการปฏิบัติงานของผู้ประกอบธุรกิจ (ข) ผู้รับผิดชอบสูงสุดในหน่วยงานดังกล่าวต้องมีคุณสมบัติและไม่มีลักษณะต้องห้ามตามข้อ 6 และสามารถทํางานในประเทศไทยได้เต็มเวลา (ค) ดําเนินการให้บุคลากรในหน่วยงานดังกล่าวได้รับการอบรมเกี่ยวกับการกํากับดูแลการปฏิบัติตามกฎเกณฑ์อย่างสม่ําเสมอ และต้องจัดให้ผู้รับผิดชอบสูงสุดในหน่วยงานนั้นได้รับการอบรมความรู้เกี่ยวกับการกํากับดูแลการปฏิบัติงานตามหลักสูตรที่สํานักงานเห็นชอบ (refresher course) อย่างน้อยทุกสองปีนับแต่วันที่ได้รับการแต่งตั้งให้ดํารงตําแหน่งครั้งแรก (ง) มีการมอบหมายอํานาจหน้าที่ให้บุคลากรที่ปฏิบัติงานในหน่วยงานดังกล่าวสามารถเข้าถึงข้อมูลและบุคลากรที่จําเป็นเพื่อการปฏิบัติงานได้ข้อ ๕ ผู้ประกอบธุรกิจต้องกําหนดหน้าที่และความรับผิดชอบของหน่วยงานกํากับดูแลการปฏิบัติงานอย่างน้อยดังต่อไปนี้ (1) เป็นศูนย์กลางในการให้ความรู้และคําแนะนําแก่บุคลากรของผู้ประกอบธุรกิจ เพื่อให้บุคคลดังกล่าวเข้าใจและสามารถปฏิบัติงานตามกฎเกณฑ์ได้อย่างถูกต้อง รวมทั้งต้องจัดทําคู่มือการปฏิบัติงาน (compliance manual) และการจัดอบรมความรู้เกี่ยวกับกฎเกณฑ์ดังกล่าวให้แก่บุคลากรของผู้ประกอบธุรกิจด้วย (2) ติดตามกฎเกณฑ์ที่มีการแก้ไข และรายงานให้คณะกรรมการของผู้ประกอบธุรกิจทราบ (3) ระบุความเสี่ยงด้านการปฏิบัติตามกฎเกณฑ์ในการพัฒนาหรือทําธุรกรรมใหม่ของผู้ประกอบธุรกิจ (4) ติดตามดูแลให้บุคลากรของผู้ประกอบธุรกิจมีการปฏิบัติงานตามกฎเกณฑ์ (5) ระบุและประเมินปัจจัยที่อาจมีผลทําให้ผู้ประกอบธุรกิจไม่สามารถปฏิบัติงานตามกฎเกณฑ์ได้ ทั้งนี้ ตามความจําเป็นและเหมาะสม พร้อมทั้งเสนอแนะแนวทางการแก้ไขด้วย (6) ตรวจสอบหรือสอบทานการปฏิบัติตามกฎเกณฑ์ในการปฏิบัติงานของผู้ประกอบธุรกิจ และรายงานผลการตรวจสอบหรือสอบทานต่อคณะกรรมการของผู้ประกอบธุรกิจหรือคณะกรรมการที่ได้รับมอบหมาย และผู้บริหารระดับสูงของผู้ประกอบธุรกิจ เว้นแต่ในกรณีที่เป็นการรายงานผลการตรวจสอบหรือสอบทานการปฏิบัติงานทั่วไป (day to day operation) อาจรายงานต่อผู้บริหารระดับสูงของผู้ประกอบธุรกิจก่อนการรายงานต่อคณะกรรมการของผู้ประกอบธุรกิจหรือคณะกรรมการที่ได้รับมอบหมายก็ได้ ทั้งนี้ ตามแนวทางที่คณะกรรมการของผู้ประกอบธุรกิจหรือคณะกรรมการที่ได้รับมอบหมายได้กําหนดขึ้นโดยคํานึงถึงประโยชน์ในการแก้ไขข้อบกพร่องและผลกระทบจากการไม่ปฏิบัติตามกฎเกณฑ์ ตลอดจนความเสียหายที่อาจเกิดขึ้น (7) จัดทําแผนการตรวจสอบหรือสอบทานการปฏิบัติงานประจําปี (compliance plan) ซึ่งมีรายละเอียดเกี่ยวกับขอบเขตและระยะเวลาการตรวจสอบหรือสอบทานหน่วยงานของผู้ประกอบธุรกิจ ทั้งนี้ แผนการตรวจสอบหรือสอบทานดังกล่าวต้องผ่านการพิจารณาจากคณะกรรมการของผู้ประกอบธุรกิจ หรือคณะกรรมการที่ได้รับมอบหมาย (8) จัดทํารายงานการกํากับดูแลการปฏิบัติงานประจําปี (annual compliance report) เสนอต่อคณะกรรมการของผู้ประกอบธุรกิจหรือคณะกรรมการที่ได้รับมอบหมาย และผู้บริหารระดับสูงของผู้ประกอบธุรกิจ และจัดส่งรายงานดังกล่าวให้สํานักงานภายในสองเดือนนับแต่วันสิ้นปีปฏิทิน โดยรายงานการกํากับดูแลการปฏิบัติงานประจําปี ต้องมีรายการอย่างน้อยดังต่อไปนี้ (ก) แผนการตรวจสอบหรือสอบทานการปฏิบัติงานประจําปี (ข) ผลการปฏิบัติตามแผนการตรวจสอบหรือสอบทานการปฏิบัติงานประจําปี (ค) การกระทําความผิด ฝ่าฝืน หรือไม่ปฏิบัติงานตามกฎเกณฑ์ และแนวทางการแก้ไข (ง) การปฏิบัติตามข้อเสนอแนะของสํานักงาน หรือหน่วยงานกํากับดูแลอื่น (จ) การทบทวนนโยบายด้านกํากับดูแลการปฏิบัติงาน (9) เป็นผู้ประสานงานและรายงานให้สํานักงานทราบโดยไม่ชักช้า ในกรณีที่พบการปฏิบัติที่เข้าข่ายหรืออาจเข้าข่ายฝ่าฝืนหรือไม่ปฏิบัติตามกฎเกณฑ์อย่างมีนัยสําคัญ เช่น การกระทําอันไม่เป็นธรรมเกี่ยวกับการซื้อขายหลักทรัพย์ ข้อ ๖ ผู้รับผิดชอบสูงสุดในหน่วยงานกํากับดูแลการปฏิบัติงานต้องมีคุณสมบัติและไม่มีลักษณะต้องห้ามอย่างน้อยดังต่อไปนี้(1) เป็นบุคคลที่มีความรู้และประสบการณ์ทํางานอย่างใดอย่างหนึ่งดังต่อไปนี้(ก) สําเร็จการศึกษาระดับปริญญาตรีขึ้นไปในสาขาที่จะเป็นประโยชน์ต่อการปฏิบัติงาน เช่น กฎหมาย บัญชี การเงิน เศรษฐศาสตร์ และการบริหารธุรกิจ เป็นต้น และมีประสบการณ์ทํางานอย่างใดอย่างหนึ่งดังต่อไปนี้1. ประสบการณ์ทํางานที่เกี่ยวข้องกับการกํากับดูแลการปฏิบัติงานไม่น้อยกว่าสองปีในช่วงระยะเวลาเจ็ดปีก่อนวันที่ได้รับการแต่งตั้งในตําแหน่งดังกล่าว2. ประสบการณ์ทํางานที่เกี่ยวข้องกับตลาดเงินหรือตลาดทุนที่เป็นประโยชน์ต่อการปฏิบัติงานไม่น้อยกว่าสี่ปีในช่วงระยะเวลาเจ็ดปีก่อนวันที่ได้รับการแต่งตั้งในตําแหน่งดังกล่าว(ข) สําเร็จการศึกษาระดับปริญญาตรีขึ้นไปในสาขาอื่นใด และมีประสบการณ์ทํางานอย่างใดอย่างหนึ่งดังต่อไปนี้1. ประสบการณ์ทํางานที่เกี่ยวข้องกับการกํากับดูแลการปฏิบัติงานไม่น้อยกว่าสี่ปีในช่วงระยะเวลาเจ็ดปีก่อนวันที่ได้รับการแต่งตั้งในตําแหน่งดังกล่าว2. ประสบการณ์ทํางานที่เกี่ยวข้องกับตลาดเงินหรือตลาดทุนที่เป็นประโยชน์ต่อการปฏิบัติงานไม่น้อยกว่าเจ็ดปีในช่วงระยะเวลาสิบปีก่อนวันที่ได้รับการแต่งตั้งในตําแหน่งดังกล่าว(2) ผ่านการอบรมความรู้ตามหลักสูตรที่สํานักงานเห็นชอบมาแล้วไม่เกินสองปีนับแต่วันที่ได้รับการแต่งตั้งในตําแหน่งดังกล่าว เว้นแต่เป็นกรณีตามวรรคสอง(3) ไม่มีลักษณะต้องห้ามตามประกาศคณะกรรมการกํากับตลาดทุนว่าด้วยลักษณะต้องห้ามของบุคลากรในธุรกิจตลาดทุนในกรณีที่ผู้รับผิดชอบสูงสุดในหน่วยงานกํากับดูแลการปฏิบัติงานของผู้ประกอบธุรกิจไม่เคยผ่านการอบรมความรู้ตามหลักสูตรที่สํานักงานเห็นชอบตามวรรคหนึ่ง (2) มาก่อน ผู้ประกอบธุรกิจอาจตั้งบุคคลดังกล่าวให้เป็นผู้รับผิดชอบสูงสุดในหน่วยงานกํากับดูแลการปฏิบัติงานได้ แต่ต้องจัดให้บุคคลนั้นเข้ารับการอบรมความรู้ตามหลักสูตรที่สํานักงานเห็นชอบภายในหนึ่งปีนับแต่วันที่ได้รับการแต่งตั้งในตําแหน่งดังกล่าวข้อ ๗ ให้ผู้ประกอบธุรกิจรายงานการแต่งตั้งและการสิ้นสุดการแต่งตั้งผู้รับผิดชอบสูงสุดในหน่วยงานกํากับดูแลการปฏิบัติงานต่อคณะกรรมการของผู้ประกอบธุรกิจหรือคณะกรรมการที่ได้รับมอบหมาย และสํานักงาน โดยการรายงานดังกล่าวต่อสํานักงานให้ดําเนินการภายในเจ็ดวันทําการนับแต่วันที่มีการแต่งตั้งหรือวันสิ้นสุดการแต่งตั้ง แล้วแต่กรณี ทั้งนี้ ในกรณีที่เป็นการรายงานการสิ้นสุดการแต่งตั้ง ให้ผู้ประกอบธุรกิจระบุเหตุแห่งการสิ้นสุดนั้นด้วยข้อ ๘ ในกรณีที่ปรากฏข้อเท็จจริงว่าผู้รับผิดชอบสูงสุดในหน่วยงานกํากับดูแการปฏิบัติงานขาดคุณสมบัติหรือมีลักษณะต้องห้ามตามข้อ 4(4) (ข) หรือได้พ้นจากการปฏิบัติหน้าที่ตามที่ได้รับแต่งตั้ง ให้ผู้ประกอบธุรกิจดําเนินการดังต่อไปนี้ (1) แต่งตั้งบุคลากรรายใหม่ซึ่งมีคุณสมบัติตามที่กําหนดในประกาศนี้ภายในสามเดือนนับแต่วันที่รู้ถึงข้อเท็จจริงดังกล่าวหรือวันที่พ้นจากตําแหน่ง แล้วแต่กรณี เว้นแต่จะได้รับผ่อนผันจากสํานักงาน (2) แต่งตั้งบุคลากรที่รับผิดชอบแทนชั่วคราวในระหว่างที่ยังดําเนินการตาม (1)ไม่แล้วเสร็จ โดยบุคคลดังกล่าวต้องไม่ได้ปฏิบัติงานในตําแหน่งอื่นที่อาจก่อให้เกิดความขัดแย้งทางผลประโยชน์กับการทําหน้าที่กํากับดูแลการปฏิบัติงานของผู้ประกอบธุรกิจข้อ ๙ ประกาศนี้ให้ใช้บังคับตั้งแต่วันที่ 1 พฤศจิกายน พ.ศ. 2555 เป็นต้นไปผู้มีอํานาจลงนาม - ประกาศ ณ วันที่ 14 สิงหาคม พ.ศ. 2555 (นายวรพล โสคติยานุรักษ์) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุน